Benoni-broers in veiligheidskompleks aangevalArgieffoto Twee broers is Woensdag in die vroeë oggendure deur gewapende mans in hul meenthuis in die Mashoba Lodge-veiligheidskompleks in Benoni aan die Oos-Rand aangeval. Sers. Lesiba Sekele, polisiewoordvoerder, het aan Maroela Media gesê twee verdagtes het die broers, onderskeidelik 47 en 53 jaar oud, se huis omstreeks 03:00 betree. “Volgens die slagoffers se bejaarde ma, wat tydens die voorval ook in die huis was, het sy wakker geword toe sy skote en ŉ geraas in die huis gehoor het,” het Sekele gesê. Die vrou het ondersoek ingestel en gesien haar seuns stoei met die verdagtes en daar was bloed op die grond. “Terwyl die verdagtes met die broers gestoei het, het hulle aanhoudend gevra ‘where is the money’. Hulle het uiteindelik net die bejaarde vrou se handsak met geld en dokumentasie daarin gegryp en gevlug.” Santi Steinmann, woordvoerder van Netcare 911, het aan Maroela Media gesê met die paramedici se aankoms by die toneel was die 53-jarige broer in ŉ kritieke toestand nadat hy verskeie kere geskiet is. “Daar is aanvanklik gedink die ander broer is ook geskiet, maar dit wil voorkom of hy net erg aangerand is,” het sy gesê. Die ouer broer moes met ŉ helikopter na ŉ nabygeleë private hospitaal geneem word en die jonger broer is met ŉ ambulans na ŉ staatshospitaal geneem. Sekele het gesê die polisie ondersoek twee sake van poging tot moord en ŉ saak van huisroof. Niemand is nog in verband met die voorval in hegtenis geneem nie.